Source: https://e-justice.europa.eu/content_serving_documents-373-LV-en.do?clang=ro
Timestamp: 2019-07-16 14:09:20+00:00

Document:
Comunicarea / notificarea actelor - Letonia
Ca urmare a modificărilor aduse legii letone privind procedura civilă (Civilprocesa likums), care au intrat în vigoare la 1 ianuarie 2019, s-au schimbat normele privind notificarea sau comunicarea actelor judiciare și extrajudiciare străine în Letonia în temeiul Regulamentul (CE) nr. 1393/2007 al Parlamentului European și al Consiliului din 13 noiembrie 2007 privind notificarea sau comunicarea în statele membre a actelor judiciare și extrajudiciare în materie civilă sau comercială („notificarea sau comunicarea actelor”) și de abrogare a Regulamentului (CE) nr. 1348/2000 al Consiliului. Mai precis, autoritatea centrală responsabilă cu primirea și executarea cererilor de notificare sau comunicare a documentelor străine va fi Consiliul executorilor judiciari din Letonia (Zvērinātu tiesu izpildītāju padome). În plus, pentru fiecare cerere de notificare sau comunicare de documente se va percepe o taxă de 113,97 EUR (TVA inclus). Plata trebuie efectuată prin transfer bancar, cheltuielile fiind suportate de către persoana care a efectuat plata de bază pentru notificarea sau comunicarea actelor.
Autoritatea centrală competentă:
Consiliul executorilor judecătorești din Letonia (Latvijas Zvērinātu tiesu izpildītāju padome)
Adresă: Brīvības iela 82-3, Riga, LV-1001, Letonia
Telefon: +371 67290005, Fax: +371 67290006
90001497619
Adresă legală: Brīvības iela 82-3, Riga, LV-1001, Letonia
Bancă: Swedbank AS
Nr. de cont: LV93HABA0551038096742
Cod SWIFT: HABALV22
Obiectul plății: informații privind destinatarul
În Letonia, cererile din partea altor state membre referitoare la notificarea sau comunicarea actelor judiciare și la certificatele de notificare sau comunicare a actelor judiciare vor fi acceptate dacă sunt transmise prin poștă.
Comunicările efectuate prin celelalte formulare-tip prevăzute în Regulamentul (CE) nr. 1393/2007 pot fi trimise și prin alte mijloace de comunicare de care dispune instanța competentă letonă.
Pe lângă limba letonă, autoritățile letone acceptă completarea formularelor în limba engleză.
Autoritatea centrală este Consiliul executorilor judecătorești din Letonia (Latvijas Zvērinātu tiesu izpildītāju padome)
În Letonia, cererea de notificare sau comunicare a actelor judiciare prin formularul-tip care figurează în anexa I la regulament este acceptată dacă este făcută în limba letonă sau în limba engleză.
În conformitate cu articolul 56.1 alineatul (1) din Legea privind procedura civilă (Civilprocesa likums), în cazul în care au fost emise acte judiciare în conformitate cu procedura prevăzută la articolul 56 din legea menționată, cu excepția cazului menționat la alineatul (9), se consideră că o persoană a fost informată cu privire la data și locul unei ședințe de judecată sau ale unui act de procedură sau de conținutul actului în cauză, iar actele judiciare sunt considerate a fi fost notificate sau comunicate:
1) la data la care destinatarul sau o altă persoană fizică le-a primit în conformitate cu articolul 56 alineatul (3), (7) sau (8) din legea menționată;
2) la data la care persoana a refuzat să le primească (articolul 57);
3) în a șaptea zi de la data expedierii, în cazul în care actele au fost trimise prin poștă;
4) în a treia zi de la data trimiterii, în cazul în care actele au fost trimise prin email;
5) în a treia zi de la data trimiterii, atunci când notificarea se face online.
În conformitate cu alineatul (2), transmiterea actelor judiciare unei persoane fizice la domiciliul declarat al acesteia, la o adresă suplimentară, la adresa de corespondență indicată instanței sau la sediul social al unei persoane juridice și primirea unui aviz poștal prin care se indică trimiterea actelor sau returnarea acestora nu dovedește în sine notificarea acestora. Prezumția că actele au fost notificate sau comunicate în a șaptea zi de la data trimiterii prin poștă sau în a treia zi de la data la care documentele au fost trimise prin e-mail sau online poate fi contestată de către destinatar prin utilizarea unor circumstanțe obiective, independente de voința sa, care l-au împiedicat să primească documentele la adresa indicată.
În Letonia, documentele sunt notificate sau comunicate în conformitate cu articolul 11 alineatul (2) litera (a), motiv pentru care se percepe o taxă de 113,97 EUR (TVA inclus) pentru fiecare cerere de notificare sau comunicare. Plata trebuie efectuată prin transfer bancar, cheltuielile fiind suportate de către persoana care a efectuat plata de bază pentru notificarea sau comunicarea actelor.
Letonia se opune notificării sau comunicării de documente în conformitate cu articolul 13 alineatul (1) din regulament, cu excepția cazului în care actele sunt notificate sau comunicate resortisanților statului membru în cauză.
Legislația letonă nu permite notificarea sau comunicarea actelor în conformitate cu articolul 15 din regulament.
În Letonia, o instanță judecătorească sau judecător, fără a aduce atingere dispozițiilor articolul 19 alineatul (1) din regulament, poate pronunța o hotărâre, chiar dacă nu s-a primit niciun certificat de notificare sau comunicare, sub rezerva îndeplinirii condițiilor menționate la articolul 19 alineatul (2) din regulament. În Letonia nu există un termen specific la expirarea căruia cererea unei persoane de a fi repusă în termenul de depunere al recursului să nu mai fie acceptată, atât timp cât sunt îndeplinite condițiile prevăzute la articolul 19 alineatul (4) din regulament.
Letonia a încheiat două acorduri, care sunt încă în vigoare:
1) Acordul dintre Republica Letonia și Republica Polonia privind asistența juridică și relațiile juridice în materie de drept civil, dreptul familiei, dreptul muncii și drept penal;
2) Acordul dintre Republica Letonia, Republica Estonia și Republica Lituania privind asistența juridică și relațiile juridice.

References: articolul 56
 articolul 56
 articolul 56
 articolul 11
 articolul 13
 articolul 15
 articolul 19
 articolul 19
 articolul 19